KIRJALLINEN KYSYMYS E-2059/00 esittäjä(t): Elisa Damião (PSE) komissiolle. Työtapaturmat.



Virallinen lehti nro 113 E , 18/04/2001 s. 0060 - 0061



KIRJALLINEN KYSYMYS E-2059/00 esittäjä(t): Elisa Damião (PSE) komissiolle (30. kesäkuuta 2000) Aihe: Työtapaturmat Vaikka Euroopan unionin lainsäädäntöä on kehitetty erityisesti rakennusalan ja tuotantoteollisuuden työntekijöiden turvallisuuden ja suojelun parantamiseksi, työtapaturmien ja kuolemantapausten määrä on kuitenkin kasvanut. Lain säätäminen ei siis yksinomaan riitä, vaan on tarpeellista myös selvittää, ovatko lain mukaiset toimenpiteet sopivia ja sovelletaanko niitä käytännössä. Voiko komissio kertoa, millä perusteilla se säätää työtapaturmista ja ammattitaudeista ja miten se arvioi kansallisten hallinto- ja valvontaelinten työtä? Anna Diamantopouloun komission puolesta antama vastaus (28. heinäkuuta 2000) Komissio on täysin samaa mieltä arvoisan parlamentin jäsenen kanssa siitä, ettei pelkkä työterveys- ja työturvallisuusalaa koskevien yhteisön direktiivien antaminen ja saattaminen osaksi kansallista lainsäädäntöä riitä vaan olisi lisäksi varmistettava, että näitä direktiivejä sovelletaan tehokkaasti. Kaikella komission tämän alan politiikalla pyritään siihen, että direktiivien kansalliset täytäntöönpanosäädökset vaikuttaisivat konkreettisesti todellisuuteen ja työtapaturmien ja ammattitautien määrää saataisiin tehokkaasti vähennettyä. Komissio esitti jo viimeisimmässä työterveys- ja työturvallisuusalalla hyväksymässään ohjelmassa (19962000)(1) toimia nykyisin voimassa olevan lainsäädännön tehokkuuden arvioimiseksi. Tällaisen arvioinnin avulla voitaisiin muun muassa selvittää soveltamisaste käytännössä kentällä sekä eri toimijoiden kehittämät toimet ja niiden kohtaamat vaikeudet lainsäädännön soveltamisessa. Komissio on näiltä tiimoin työskennellyt vuodesta 1990 lähtien sellaisten hankkeiden parissa, joilla yhdenmukaistetaan työtapaturmia ja ammattitauteja koskevia tilastoja(2). Näiden indikaattorien avulla on voitu havaita ajanjaksolla 19931996(3), että kuolemaan tai yli kolmen päivän sairaslomaan johtaneiden työtapaturmien määrä oli vähentynyt hieman. Komissio aikoo kuitenkin kehittää muitakin indikaattoreita, joista esimerkkeinä riittävät työtapaturmia ja ammattitauteja ehkäisevät rakenteet sekä tällä alalla koulutukseen käytettävissä olevat investoinnit. Näiden indikaattorien avulla pitäisi saada parempi käsitys yhteisön lainsäädännön tehokkuudesta. Jotta jäsenvaltiot voisivat paremmin soveltaa yhteisön lainsäädäntöä tehokkaasti ja yhtäläisesti, komissio perusti lisäksi 12. heinäkuuta 1995 tekemällään päätöksellä(4) johtavien työsuojelutarkastajien komitean. Komitean päätehtävänä on koordinoida työsuojelutarkastusviranomaisten toimia ja helpottaa kokemusten vaihtoa alalla. Komitea on kiinnittänyt erityistä huomiota erityisen riskialttiiden alojen tai toimintojen seuranta- ja valvontaongelmiin ja järjestänyt erityisiä eurooppalaisia kokouksia maataloudesta, rakennusteollisuudesta sekä asbestialtistuksen aiheuttavasta työstä. (1) KOM(95) 282 lopullinen. (2) SEAT- ja EODS-hankkeet. (3) Eurostat: Statistics in brief: Populations and Social Conditions, Theme 3-4/2000. (4) EYVL L 188, 9.8.1995.